AlexejDobrolubov/national_council_slovak_2010 huggingface dataset:
3. schôdza NR SR - 4.deň - A. dopoludnia
Dátum: 2023-11-21
Poslanec: Cech, Jozef (HLAS - SD)
Druh vystúpenia: Vystúpenie s faktickou poznámkou

14. Vážený pán predsedajúci, milé kolegyne, kolegovia, chcem povedať toľko, že napriek tomu, že strana HLAS urobila v tomto roku maximum pre to, aby doručila dôchodcom 13. dôchodok, strana HLAS garantuje to, že v tomto roku ešte starobným dôchodcom bude vyplatené od 350 do 600 eur v mesiaci december. Ale plnú zodpovednosť za to, že 13. dôchodok na Slovensku nemáme vo výške priemerného dôchodku, nesie trošku iná vláda, a to je vláda pána Matoviča a OĽANO so svojimi kolegami, ktoré položilo Slovensko na kolená za tie tri a pol roka ich vlády. Kričia členovia vlády, bývalej za OĽANO, ktorí hneď po svojom nástupe v roku 2020 tento 13. dôchodok zrušili. To OĽANO, ktoré vyplácalo túto sociálnu dávku seniorom skoro štyri roky a nehanbilo sa ju takisto nazývať trinástym dôchodkom, ktorá tomu nezodpovedala. To OĽANO, ktorých minister financií dal aj do tohtoročného rozpočtu spomínanú sociálnu dávku, ktorá sa vypláca v týchto dňoch a iba v tej výške, ale vďaka teda súčasnej vláde bude vyššia. To OĽANO, ktoré zrušením trinásteho dôchodku obralo slovenských seniorov o jeden a pol miliardy za tri a pol roka. To OĽANO, teda, pán Šipoš, aj vy, ktoré ste Slovensko uviedli naozaj do zlej situácie a vďaka vám Slovensko malo predčasné voľby až koncom septembra a vláda mohla začať pracovať až koncom októbra, no a... (Prerušenie vystúpenia časomerom.)
23. schôdza NR SR - 3.deň - B. popoludní
Dátum: 2024-11-28
Poslanec: Danko, Andrej 
Druh vystúpenia: Vystúpenie v rozprave

12. Pán minister, pán podpredseda vlády, uplynul nám čas, ospravedlňujem sa. Pokračujeme otázkami na ministrov. Ďakujem vám za vašu účasť. Pokračujeme odpoveďami členov vlády na otázky poslancov podľa vyžrebovaného poradia. Prvá je otázka pána Mažgúta, odpovie minister zahraničných vecí a európskych záležitostí pán Blanár. "Vážený pán minister, slovenská diplomacia výrazne posilňuje sieť honorárnych konzulov Slovenskej republiky v zahraničí. Čo je prínosom tohto opatrenia?"
19. schôdza NR SR - 13.deň - A. dopoludnia
Dátum: 2024-10-02
Poslanec: Danko, Andrej 
Druh vystúpenia: Vystúpenie v rozprave

1. Vážené panie poslankyne, vážení poslanci, vážený pán minister, otváram trinásty rokovací deň 19. schôdze Národnej rady Slovenskej republiky. Na dnešnom rokovacom dni o ospravedlnenie požiadali poslankyňa Cigániková, Kleinert, Lackovič, Majerský. Na zahraničnej ceste je poslanec Krajčí, Šmilňák. Pokračujeme v prerušenej zlúčenej rozprave v druhom čítaní o vládnom návrhu zákona, ktorým sa menia a dopĺňajú niektoré zákony v súvislosti s ďalším zlepšovaním stavu verejných financií, tlač 483, a o vládnom návrhu zákona o dani z finančných transakcií, tlač 485. Prosím ministra financií Kamenického, aby zaujal miesto určené pre navrhovateľov, a spoločných spravodajcov z výboru pre financie a rozpočet poslanca Karasa a Váleka. Ďalším v poradí z písomne prihlásených rečníkov do rozpravy je poslanec Truban. Nie je v sále. Ďalšou prihlásenou je poslankyňa... teda stráca poradie Truban... a poslankyňa Remišová, nech sa páči. To už bolo opakovaná strata poradia asi Truban, takže už aj stráca možnosť vystúpenia. Nech sa páči, pani Remišová. (Pokračovanie rokovania v zlúčenej rozprave o vládnom návrhu zákona, ktorým sa menia a dopĺňajú niektoré zákony v súvislosti s ďalším zlepšovaním stavu verejných financií , tlač 483, a o vládnom návrhu zákona o dani z finančných transakcií a o zmene a doplnení niektorých zákonov , tlač 485.)
33. schôdza NR SR - 15.deň - B. popoludní
Dátum: 2025-04-16
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

110. Ďakujem pekne za vaše faktické poznámky, kolegyne a kolegovia, a bolo ich veľa. Ja skúsim zareagovať na tri kolegyne. Pani kolegyňa Jurík, hovorili ste o opakovaných niekoľkostranových pozmeňovacích návrhoch, ktoré boli oveľa dlhšie ako pôvodné návrhy. Chcem upozorniť a je zaujímavé, že pred necelými dvoma týždňami v nedeľnej relácii O päť minút dvanásť boli europoslanci a europoslanec za HLAS Braňo Ondruš povedal, že ak je dlhší pozmeňujúci návrh ako samotný návrh zákona, tak je jasné, že je to babrácky návrh, hej? Toto povedal aj koaličný europoslanec. Hovoríme to aj my, ale nehovoríme to sami. Naozaj takto chceme, kolegovia, pripravovať legislatívu? A dostávame opakovane takéto návrhy, takže ja sa pripájam tiež k tomu, čo ste povedali, dajte nám konsolidovaný návrh, aby sme vedeli, o čom sa hlasuje. Už od včera ste museli opravovať tento návrh, koľkokrát ho ešte budete opravovať? Pani poslankyňa Kalmárová, vyjadrili ste, že mnohé ľudskoprávne organizácie, domáce i zahraničné, sa vyjadrujú a vyjadrujú sa negatívne. Obrátili sa na slovenský parlament, aby sme zákon takýmto spôsobom a bez účasti tých, ktorých sa to týka, ďalej nerokovali a neschvaľovali. Ale koaliční poslanci nemajú otvorené uši pre ich slová. Iba opozícia má? Nedeje sa to v úzkej spolupráci s občianskymi organizáciami, tak aspoň my, chcem vyjadriť odhodlanie, že keď budeme v budúcnosti mať tú možnosť, zrušíme tento zákon a budeme riešiť veci, ktoré sa týkajú regulácie občianskej spoločnosti, spolu s ich zástupcami. A pani kolegyňa Turčanová sa pýta, prečo toto práve v čase konsolidácie riešime ešte aj vo Veľkom týždni. No odpoveď je, lebo to bol planý sľub svojim voličom, koaličným voličom, ktorých vo voľbách získali na rozprávku o politických mimovládkach, a niekoľko ľudí v SMER-e teraz má tú moc nad koalíciou, že to musia za každú cenu splniť. Je to smutné.
33. schôdza NR SR - 15.deň - B. popoludní
Dátum: 2025-04-16
Poslanec: Čaučík, Marián (KDH)
Druh vystúpenia: Vystúpenie v rozprave

Vzhľadom na toto všetko konštatujú, že novelou budú obmedzené ako personálne, tak aj finančné kapacity mimovládnych neziskových organizácií, a sú tiež presvedčení, že problematickým aspektom bude aj zverejňovanie osobných údajov darcov, čo môže byť v rozpore s právom na súkromie, ktoré garantuje čl. 19 ods. 2 ústavy, ako aj čl. 8 Dohovoru o ochrane ľudských práv a základných slobôd. Upozorňujeme vás aj na problematické veci, ktoré ostali po prijatí pozmeňovacích návrhov; problematické ostáva presne to, čo som pred chvíľkou citoval, zverejňovanie osobných údajov darcov, ktorí prispeli na činnosť organizácie viac ako päťtisíc eur, títo majú stále právo na ochranu svojho súkromia a na vytváranie zoznam... aj vytváranie zoznamov podporovateľov je problematické aj z pohľadu európskych inštitúcií. Nejasné ostávajú kontrolné právomoci registrovým orgánom, ktoré po novom majú vyhodnocovať výkazy transparentnosti. Za účelom preverovania organizácií si môžu pýtať dodatočné informácie, a to aj opakovane, a ukladať organizáciám pokuty. Takéto kontrolné právomoci by mali byť jasne definované a vymedzené, inak to porušuje čl. 2 ods. 1 ústavy, ktorý hovorí, že orgány verejnej moci môžu konať iba tak, ako im to zákon dovoľuje. Napokon chcem ešte raz upozorniť na veľmi divný až prapodivný proces, ktorý viedol až sem k dnešnému hlasovaniu. Zákon prišiel ako poslanecký zákon do Národnej rady Slovenskej republiky pred viac ako rokom, mali sme tu siahodlhé diskusie aj o tých ustanoveniach zahraničného agenta, ktorý bol inšpirovaný pôvodne ruským zákonom, od ktorého ste potom upustili, neskôr prišli, prišla regulácia o lobingu a mnohé ďalšie veci, o zverejňovaní darcov. Veľmi paradoxné pre mňa bolo uznesenie vlády, ktoré znelo, prečítam ho, že „vláda súhlasí s poslaneckým návrhom zákona, ktorým sa mení a dopĺňa zákon 213/´97, tlač 245, v znení pozmeňujúcich a doplňujúcich návrhov podaných a schválených na rokovaní Ústavnoprávneho výboru Národnej rady Slovenskej republiky dňa 20. marca 2025". Takže vláda sa prihlásila k poslaneckým návrhom a pozmeňovacím návrhom, avšak dnes tu máme včera večer prednesený nový poslanecký návrh, v ktorom sa nikto poriadne nevyzná a ku ktorému sa neprihlásila ani táto vláda. Je to veľký guláš, kolegovia a kolegyne, alebo galimatiáš, ak to nazvem takýmto výrazom, prosím vás aj preto, zastavme tento proces, stiahnime ten zákon, stiahnite vy ten zákon, vy to máte v moci a poďme sa rozprávať o transparentnosti nielen mimovládnych neziskových organizácií tak, ako treba. Máme na to, dokážeme to tak urobiť, radi vám v tom pomôžeme, ale nevieme a nebudeme sa zúčastňovať na takomto krivení procesov, legislatívnych procesov a na takejto fraške. Ďakujem za pozornosť.
33. schôdza NR SR - 15.deň - B. popoludní
Dátum: 2025-04-16
Poslanec: Čaučík, Marián (KDH)
Druh vystúpenia: Vystúpenie v rozprave

80. Ďakujem, pán kolega Horecký, za tvoj príspevok. Hovoril si o tom, že koaliční kolegovia hľadajú vnútorného nepriateľa a našli ho v podobe politických mimovládok, ktoré však nevedia už rok zadefinovať, čo to presne je a aký problém je tu s politickými mimovládkami. A tak tento škodlivý zákon dopadá negatívne na všetky mimovládne organizácie. Je nezmyselné, aby sme im ukladali nové bremená, ktoré odradia od nich darcov. Mali by sme byť za to radi, že majú darcov, ktorí prispejú na ich činnosť. Tým, že budú musieť zverejňovať svoje osobné údaje, samozrejme, časť darcov odradíme, alebo vy odradíte. Je nezmyselné robiť z nich povinné osoby podľa zákona o poskytovaní informácií, ktorý im dá len obrovskú administratívnu záťaž. Predkladatelia sa na všetky mimovládne neziskové organizácie pozerajú ako na potenciálnych podvodníkov, a toto považujem za veľký problém, lebo si nevedia uvedomiť, ako tým škodia. Niektorí si to aj uvedomujú, ale kvôli straníckej disciplíne budú hlasovať za takýto škodlivý zákon. Čo tým dosiahneme? Dával si si aj ty tú otázku a súhlasím s tebou, že takýmto návrhom zákona ich môžme len odradiť a znechutiť, rozdeliť ešte viac túto nie málo rozdelenú spoločnosť. Prosím vás, kolegovia, kolegyne v koalícii, nehľadajte vnútorného nepriateľa. Toto je dedičstvo komunistickej strany, ktorého ducha aj v tejto snemovni, bohužiaľ, stále cítiť. Je to symbolické, že s takýmto rozdeľujúcim zákonom prichádzate vo Veľkom týždni, keď si pripomíname udalosti spred 2 000 rokov, kde vtedajšia spoločnosť tiež hľadala a našla svojho vnútorného nepriateľa, s ktorým sa tvrdo vysporiadala. Hľadajte, prosím, spôsoby, ako pomôcť tým, ktorí pomáhajú ostatným, ako im dať nádej v tomto čase. Žiaľ, robíte pravý opak.
33. schôdza NR SR - 14.deň - B. popoludní
Dátum: 2025-04-15
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

121. Ďakujem pekne, kolegovia, za faktické poznámky. Možno len stručne. Pán Mikloško, súhlasím. Tento zákon je nemorálny zákon. Pani Remišová hovorila o osobnej skúsenosti s tými, ktorí pomáhajú druhým, a presne z takéhoto, z takej pozície aj som vystupoval, poznám ľudí, ktorí robia v mimovládkach, poznám tie podmienky pre mimovládky. Sú už dosť zaťažení povinnosťami, netreba im dávať ďalšie a najmä zbytočné. Pán Glück hovoril o tom, že som sa celou váhou zasadil za organizáciu PDCS a spomínal osobnú spoveď nejakého pána Mancela. Ja toho človeka nepoznám, neviem, čo hovoril, poznám pána Ondrušeka, pani Mikovú a ďalších spolupracovníkov a tiež dobrú prácu PDCS, Partners for Democratic Change, na Slovensku aj v zahraničí a nevidím zatiaľ ich vinu alebo problém, ktorý by nejaký mali. Ak je, definujte to a poďme to riešiť a toto by som povedal vo všeobecnosti pri pohľade na mimovládne organizácie. Ak sú problémy, tak tie problémy riešme. Ak sú problematické oblasti fungovania mimovládnych organizácií, riešme ich. Ak niečo ide za hranu zákona, máme tu OČTK. Zatiaľ som nepočul ani seriózne výhrady, ani nejaké konkrétne kroky proti nim. Takže ja naozaj neviem aj po tom roku diskusie o tomto zákone tu v poslaneckej snemovni aj v médiách, čo sú naozaj tie politické mimovládky a čím sa previnili a som presvedčený, že tento zákon postihuje všetkých. Pán kolega Kapuš, hovoríte, že ak sú slušné transparentné organizácie, nemajú mať strach. Súhlasím, ale aj tak často majú, preto, ako k nim pristupujú tí, ktorí majú moc, ako pristupujú kontrolné orgány a podobne, zažil som to sám, môžem vám povedať konkrétne skúsenosti. Často prichádzajú, pristupujú k nim tak, že ten strach môžu mať a tento zákon im ešte nabíja.
33. schôdza NR SR - 13.deň - B. popoludní
Dátum: 2025-04-14
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

14. Ďakujem. Ako spolupredkladateľ tohto uznesenia si myslím, že všetky veci, ktoré povedal pán Rastislav Krátky vo svojom prejave, boli relevantné. Áno, bol to veľmi dlhý prejav, aj mne tak pripadal, ale tak som si uvedomil a pripomenulo mi to teraz pán predrečník pán Pročko, že koľko ľudia chceli, aby sa o týchto veciach aj na pôde Národnej rady diskutovalo. Boli tu zástupcovia petície Chránime si naše zo Šuran, mali sme diskutovať na výbore pre pôdohospodárstvo a životné prostredie, koaliční poslanci to neotvorili, ani inde sa neotvoril priestor pre to, takže možno aj z úcty k tomuto času, ktorý Národná rada cez koaličných poslancov nedala týmto témam, tak dnes to ukázal symbolicky, ukázala symbolicky dĺžka môjho kolegu Rastislava Krátkeho a ja ti za to ďakujem.
33. schôdza NR SR - 13.deň - A. dopoludnia
Dátum: 2025-04-14
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

84. Ďakujem pekne. Ja by som chcel zareagovať na to, čo si hovoril, kolega Hajko, o tom, že náš návrh zákona má motivačný dopad na mladých ľudí aj dôchodcov a že sa zvýši atraktívnosť angažovania sa mladých ľudí a dôchodcov. Chcem na to upozorniť zvlášť z pohľadu mladých ľudí, na ktorých mi veľmi záleží, pretože mladých ľudí strácame. Aj jeden z posledných prieskumov na túto tému hovorí o tom, že o odsťahovaní zo Slovenska uvažuje takmer štvrtina populácie. Hlavnými dôvodmi, ktoré uvádzali, je životná úroveň a politická situácia, ale tiež, že sú lepšie príležitosti pre vzdelávanie a prácu v zahraničí, ako sú u nás. A toto bol prieskum, ktorý nedávno realizovala agentúra NMS Market Research Slovakia, a kde citujú, že aj keď pre mladé generácie existuje viac dôvodov, ktoré ich lákajú odísť do zahraničia, dôvodom číslo jeden je najmä politická situácia a životná úroveň na Slovensku. Z týchto dát vyplýva tiež, že s myšlienkou odchodu zo Slovenska sa za posledný rok pohrávalo viac ako dve tretiny mladých ľudí do 24 rokov. U 42 % z nich je táto myšlienka stále aktuálna. Takže ja sa prihováram za to a apelujem na kolegov v poslaneckej snemovni aj preto, že nám mladí ľudia odchádzajú a chcú odísť, dajme aspoň malý signál pre nich, že nám zákonodarcom a Slovenskej republike na nich záleží. Ďakujem
33. schôdza NR SR - 13.deň - A. dopoludnia
Dátum: 2025-04-14
Poslanec: Čaučík, Marián (KDH)
Druh vystúpenia: Vystúpenie

76. Ďakujem pekne. Chcem ešte krátko zaujať stanovisko k tejto rozprave. Ďakujem za všetky príspevky. Časť tých príspevkov sa týkala financií za hazard. A legálnosti hazardu. Ja si myslím, že toto tu primárne dnes neriešime. Riešime dnes obmedzenie reklamy na hazard. Tak ako sme už mali jeden zákon, ktorý, nám je ľúto, že neprešiel, a chceme vás pozvať na podporu tohto zákona, pretože myslíme si, že nie je treba, aby reklamou získavali hazard, získaval hazard a herne nových a nových klientov, najmä z pohľadu mládeže. Áno, hazard, ako bolo povedané, tu je a ľudia si nájdu cestu k nemu, ale nechajme ich čím viac, nech je to čím viac vytesnené na to, aby si ony tú cestu hľadali a nedávajme im tam veľký priestor novými a novými reklamami. Myslím si, že v tomto Slovensko v porovnaní s inými krajina je niekde pozadu. V iných krajinách prijali oveľa väčšiu reguláciu – aj reklamy na hazard, aj to, že v nej nemôžu účinkovať influenceri, športovci a podobne. V tomto, Slovensko, máme masívnu reklamu na hazard, ktorá môže lákať nových klientov aj mladých ľudí. A o toto nám ide, aby sme trochu ochránili mladých ľudí a deti od takýchto vplyvov. V tomto duchu je koncipovaný náš, náš zákon, náš návrh zákona, o ktorý žiadame podporu. A súhlasím s tým, čo bolo povedané, že je tu možno veľký problém aj s nelegálnym hazardom, a pozývame vás kolegovia, aby sme hľadali cestu, ako obmedziť a zamedziť nelegálny hazard. My v KDH tému hazardu považujeme za dôležitú. Budeme v nej predkladať ďalšie legislatívne iniciatívy. Tak vás pozývame na spoluprácu, aby sme dokázali posunúť veci, veci dopredu v prospech ochrany našich občanov, našich obyvateľov, zvlášť tých zraniteľných a citlivých. Ďakujem za pozornosť.
33. schôdza NR SR - 13.deň - A. dopoludnia
Dátum: 2025-04-14
Poslanec: Čaučík, Marián (KDH)
Druh vystúpenia: Vystúpenie v rozprave

48. Ďakujem pekne, pán predsedajúci. Návrh zákona, ktorým sa mení zákon č. 30/2019 Z. z. o hazardných hrách a o zmene a doplnení niektorých zákonov, predkladám spolu s poslankyňou Andreou Turčanovou a poslancami Branislavom Škripekom a Jozefom Hajkom. V predkladanom návrhu zákona upravujeme minimálnu vzdialenosť na reklamu upozorňujúcu na existenciu herne, herne v kasíne alebo nabádajúcu na účasť na hazardnej hre v herni alebo herni v kasíne, zákazu umiestňovať informáciu o výhre v hazardnej hre a vzájomnú vzdialenosť herní zo súčasných 200 metrov na 500 metrov. Tento návrh je odôvodnený viacerými faktormi, ktoré reagujú na aktuálne spoločenské potreby a medzinárodné trendy v oblasti ochrany verejného zdravia a prevencie patologických javovo spojených s hazardom. Súčasná právna úprava umožňuje reklamu hazardných hier v relatívne krátkej vzdialenosti od samotných prevádzok herní a kasín. Táto blízkosť môže viesť k zvýšeniu vystavenia osôb náchylných na vznik závislostí reklame na hazard a môže ovplyvniť ich postoje a správanie vo vzťahu k hraniu hazardných hier. Zvýšenie vzdialenosti na 500 metrov znižuje pravdepodobnosť, že tieto skupiny budú vystavené reklamám, a prispieva k vytváraniu bezpečnejšieho prostredia. Toľko na úvod, pán predsedajúci, a potom sa hlásim do rozpravy ako prvý. Ďakujem.
6. schôdza NR SR - 7. deň - A. dopoludnia
Dátum: 2023-12-15
Poslanec: Danko, Andrej 
Druh vystúpenia: Vystúpenie s faktickou poznámkou

264. Takže, pán Gröhling, pri všetkej úcte, chválite všetci Fond na podporu športu, ale keď som ho tu v 2018 obhajoval a zdvíhal z 15 mil. na 20, rozprávali ste tie isté reči, ako budeme kradnúť, a rešpektujem, že ste niektorí systém dorobili, ale, pán Krúpa, ja som nechodil otvárať štadióny, my sme iniciovali rekonštrukciu Dukla Banská Bystrica a projekty za 10 mil.na výmenu škvary, kde išli nové atletické ovály, stavali štadióny ako vo Vranove a strihali pásky iní. Takže, prosím, kto robí, robí aj chybu, ale možno k tomu financovaniu, viete, pán Gröhling, od 1. januára by malo ísť o 20 %, zhruba 20 mil. eur pôjde priamo športovým zväzom. Na žiadne autá funkcionárov SNS. Fond na podporu športu nebude mať rozpočet 20 mil., ale 50 mil. a znova o tom budú rozhodovať športové zväzy. Popritom vznikne Fond na podporu cestovného ruchu a, samozrejme, ostanú aj financie na priame financovanie akcií, pretože aj dnes Slovensko sa vyhlo medzinárodnej hanbe, keďže nemáme systém, nemáme dopadové štúdie a sľubujeme financovanie medzinárodných podujatí, takže na poslednú chvíľu to financujeme. A ministerstvo cestovného ruchu a športu môže systematizovať čerpanie európskych peňazí, podporu cestovného ruchu, športu, ale, prosím vás, všetci, čo ste múdri, urobte aj potom vy niečo, ak budete vládnuť, vylepšite to ministerstvo a posuňte to ďalej, pretože tak ako kritizujete ministerstvo, ste napádali Fond na podporu športu a dnes to funguje. A ja nepopieram vaše schopnosti a danosti, že možno to ministerstvo vylepšíte, ale to ministerstvo má opodstatnenie, pretože kombinácia projektovanie športových podujatí cestovný ruch posúva. Takisto systematické opatrovanie, opatrenia v cestovnom ruchu, či sú to podpora cestovného ruchu, smejte sa, zmenu, kedy hovorím o identifikácii národných jedál, štátnej receptúre, hviezdičkovaní reštaurácií, to všetko to bude obsahovať. A želám vám, aby ste raz mali moc a nielen veci kritizovali a rozbíjali, ale aby ste aj niečo vytvorili, lebo pre cestovný ruch, odpustite, pán Gröhling, sú Geissenovci veľmi málo. (Potlesk.)
16. schôdza NR SR - 2.deň - A. dopoludnia
Dátum: 2024-07-16
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

10. Ďakujem za slovo. Pani kolegyňa Jurík, ja by som sa chcel vyjadriť k vášmu vystúpeniu v takých dvoch oblastiach, jednak v oblasti finančnej, ktorej ste sa dotkli, a potom v oblasti, v oblasti právnej, v ktorej ste špecialistka. A chcem povedať, že vystúpenie, ktoré ste mali, to tridsaťminútové teraz, na mňa pôsobilo dosť nedôveryhodne už len z toho dôvodu, že ste uviedli doslova v tých výčitkách pre zástupcov politickej strany SMER- sociálna demokracia, že sa porušujú výdavkové limity, že Slovenská republika porušuje výdavkové limity. Možno mi to vysvetlíte v reakcii na faktickú poznámku, ale Slovenská republika žiadne výdavkové limity neporušuje a vy ste uviedli, že porušujú sa výdavkové limity. Tak skúste mi to vysvetliť, lebo mne to nie je jasné, akým spôsobom porušujem výdavkové limity, my sme pred časom tu tie limity schválili. No a k tej právnickej alebo právnej rovine, ja sa chcem len spýtať, lebo asi trikrát ste zopakovali pojem novel... novelizácia, novela novelizovanej novely, ale ja vidím, že máme pred sebou vládny návrh zákona, ktorým sa mení a dopĺňa Trestný zákon, ktorý sa od roku 2010 dopĺňa už ix-desiatok-krát, takže je to len akoby ďalšia novelizácia Trestného zákona. Nie je to novelizácia novelizovanej novely (povedané so smiechom) podľa mňa. Ja nie som právnik, ale ak toto tvrdíte, možno to treba vysvetliť nám neprávnikom, ako to máme chápať, lebo ja to chápem tak, že máme teraz na stole, rokujeme o novom vládnom návrhu zákona, ktorým sa mení a dopĺňa Trestný zákon. Ďakujem pekne.
15. schôdza NR SR - 6.deň - A. dopoludnia
Dátum: 2024-06-19
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

12. Ďakujem za slovo. Vážený pán predsedajúci, vážený pán minister, kolegyne, kolegovia, ja chcem oceniť vystúpenie pána kolegu Hargaša, kde za klub Progresívne Slovensko pochválil pána ministra za predloženú novelu zákona o verejnom obstarávaní, pretože či už ako mestá, obce, primátori, starostovia, ale aj iné subjekty, ktoré sa zúčastňujú na používaní verejných financií prostredníctvom verejného obstarávania, dlhodobo očakávali nejakú zmenu. Veď iks rokov avizujeme, že je niečo potrebné urobiť, a preto naozaj je výnimočné a chcem potvrdiť aj to, že, tak ako povedal pán minister v úvode, prebehli k tomuto veľké, veľmi rozsiahle diskusie v rámci takzvaných regionálnych dní. Jeden z nich bol aj v Liptovskom Mikuláši za účasti starostov, primátorov z celého Liptova, okres Liptovský Mikuláš aj Ružomberok, a naozaj boli potvrdené tie návrhy, ktoré, s ktorými ministerstvo prišlo a vypočul si, vypočul si aj niektoré pripomienky, ktoré prišli priamo z praxe z dennodennej práce starostov, primátorov pri zabezpečení chodov úradov, či už prostredníctvom služieb, tovarov, ale aj rôznych investičných akcií. Takže ďakujem pekne a otázka tých ďalších vecí, samozrejme, bude vec ďalších konzultácií s predkladateľmi, ale vážim si aj to, že tento zákon ide riadnym legislatívnym konaním. Je to možné v tomto prípade, ale nevzťahoval by som to na tie ostatné skrátené, kde proste skrátené konania museli byť. Ďakujem pekne.